Pulau Motuo

**Pulau Motuo ,** juo disabuik **Pulau Raja**, adolah sabuah pulau di Lauik Sulawesi dan marupoan bagian dari wilayah pamarintahan Nagari Dunu, Kecamatan Monano, Kabupaten Gorontalo Utara, Gorontalo . Pulau ko tanamo jo maso lalunyo nan angker jo parairannyo nan bagoa, baputa-puta nan manciptakan arus liar nan dapek manelan nelayan nan indak curiga.

Pulau Motuo barasa dari kato *Motutuo*, nan aratinyo pulau babantuak kerucut atau manyarupoi gunuang. Hanyo ado sabuah pondok ketek jo kapasitas 5 urang di pulau ko, tapi pulau ko populer sabagai tujuan wisata bagi wisatawan asiang untuak mancari kesendirian jo kesunyian.  Topografi Pulau Motua babukik-bukik jo panutuik pohon padek dan juo karang di pasisianyo.

Pulau Motuo tamasuak dalam **Cagar Alam Popaya Mas Raja** dan harus mamintak izin dari Badan Konservasi Sumber Daya Alam Gorontalo untuak dapek mangunjungi pulau ko. Hal iko dek karano Pulau Motuo, basamo Pulau Popaya jo Pulau Mas, marupoan habitat pantiang untuak ampek jinih kura-kura, yaitu kura-kura elang ( *Eretmochelys imbricata* ), kura-kura loggerhead ( *Caretta caretta* ), kura-kura kulik ( *Dermochelys coriacea* ), jo kura-kura hijau ( *Dermochelys coriacea* ).  Ado 27 jinih buruang jo 20 jinih tumbuahan nan tacataik di kawasan cagar alam ko.  Pado malam hari, ratusan kepiting gadang bawarna ungu-hitam acok ditamukan di sakitar pulau ko nan juo marupoan habitat buruang Gosong. 

Pado taun 1990-an, Pulau Raja mangalami kabakaran gadang nan barasa dari api unggun nelayan nan tatingga nan manyebar ka daun-daun kariang dan manyababkan pulau ko tabaka sampai hancua. Api ko balanjuik salamo duo minggu dek karano sumber daya untuak mamadamannyo tabateh.  Ancaman lain untuak pulau ko adolah paburuan ilegal talua kura-kura, talua buruang hantu lumbung, kadal pantau, jo kelelawar. Paburuan iko dilakukan indak hanyo untuak alasan ekonomi tapi juo sabagai hobi jo untuak konsumsi untuak tujuan tatantu sarupo ubek atau pasambahan ritual. 

## Sijarah
Pulau iko dibari namo Pulau Raja karano labiah gadang dibandiang pulau-pulau sakitarnyo. Namun, namo Pulau Raja juo marujuak pado carito nan beredar di kalangan urang Monano tantang pamarintahan pulau tasabuik dahulu dek saurang laki-laki tinggi, bakulik putiah jo ciek subang. Urang satampek manyabuik urang bule ko *Loloda* . 

Urang-urang lua ko mampalakukan nelayan nan singgah di pulau tu sacaro suko-suko hati, acok mambunuahnyo sacaro kejam. Korbannyo malah dijadikan umpan hiu dek Loloda. Perbuatan kejam ko balangsuang salamo batahun-tahun, dan nelayan manjadian pulau ko tampek angker. Kaadaan iko didanga dek surang urang kampuang Dunu nan banamo Raja. Inyo bakunjuang pulo dan basobok jo urang Loloda. Akhianyo, Raja berhasil mambaleh dandam jo mambunuah sado Loloda di pulau tu. 

Pulau Raja kamudian ditunjuk sabagai bagian dari kawasan cagar alam sajak zaman panjajahan Balando, yaitu katiko pulau ko diparentah dek surang Rajo padusi nan banamo Malio nan mamarintah Karajaan Kwandang . Pado taun 1929, saurang *Bosch Arsshetek* (pejabat Balando) dari Gorontalo, A Uno, malakuan kunjungan karajo jo panalitian ka pulau ko. Kunjungan tu maanjurkan supayo Pulau Raja jo sakitarnyo ditunjuk sabagai kawasan cagar alam. Pamarintah Balando malalui Ratu Wilhelmina, manantuan katigo pulau tasabuik sabagai kawasan konservasi malalui dekrit pangangkatan dek Balando Nomor BG.29. Stbl.629, tanggal 17 Oktober 1939. 

## Akses
Pulau ko dapek dijangkau dari pusat kota Gorontalo ka kampuang Dunu dalam pajalanan duo jam. Sudah tu, taruih jo naik kapa panciang salamo 20-30 minik.

## Gugusan Pulau
Di sakitar Pulau Motuo, ado sabuah pulau ketek nan banamo *ba daseng*, nan digunoan dek nelayan sabagai tampek istirahat. Ado pulo **Botulobuntho Da'a** jo **Botulobuntho Kiki** pulo. 

Salain itu, ado pulo Pulau Popaya, nan marupoan pulau ketek jo laweh 2,42 ha jo panjang garih pantai 0,62 km nan bafungsi sabagai tampek batalua kura-kura.  Namo pulau ko disababkan dek banyaknyo batang pepaya nan tumbuah di pulau ko. 

## Rujuakan